Thabo Bester se dokter-vriendin onder vergrootglasThabo Bester en sy vriendin Nandipha Magudumana Die dokter wat glo in ŉ romantiese verhouding met die reeksverkragter en veroordeelde moordenaar Thabo Bester is en hom boonop help ontsnap het, se betrokkenheid by die saak word nou deur die Raad vir Gesondheidsberoepe van Suid-Afrika (HPCSA) ondersoek. Dr. Nandipha Magudumana, Bester en ŉ Mosambiekse burger is Vrydagaand in Tanzanië vasgetrek nadat hulle glo weke vantevore in ŉ huis in Johannesburg geskuil het. Bester was sedert Mei verlede jaar op vrye voet nadat hy sy dood vervals en uit die maksimumveiligheidsgevangenis in Bloemfontein ontsnap het. Volgens HPCSA neem hy kennis oor die bewerings wat teen Magudumana gemaak is en “as reguleerder vir die gesondheidsberoepe sal die HPCSA sy eie ondersoek na die saak instel”. Die HPCSA sal hande vat met die Suid-Afrikaanse Polisiediens (SAPD), die departement van gesondheid – provinsiaal én nasionaal – die departement van binnelandse sake en die departement van korrektiewe dienste om te verseker dat die ondersoekproses omvattend is. Dr. Mmereka Ntshani, beter bekend as “Dr Pashy”, win ook nou regsadvies in nadat Magudumana na bewering haar identiteit aangeneem het terwyl sy saam met Bester gevlug het. Kort nadat Magudumana en Bester in hegtenis geneem is, is daar glo verskeie paspoorte met verskeie identiteite in hulle besit gevind. Die Dr Pashy-stigting het in ŉ verklaring sy kommer hieroor uitgespreek en sê nóg hy nóg Ntshani was bewus daarvan dat Magudumana dalk haar identiteit aangeneem het. Regsadvies word nou oor die beweerde identiteitsdiefstal ingewin. “Sou die bewerings waar wees, sal die saak wetlik hanteer word,” lui die stigting se verklaring. Die stigting en Ntshani het dit ook onomwonde gestel dat hulle nooit in hulle persoonlike of professionele hoedanigheid geld van Magudumana ontvang het nie. Intussen sal die parlementêre portefeuljekomitee van justisie Woensdag en Donderdag vergader om die omstandighede rakende Bester se ontsnapping beter te verstaan. Mava Lukani, woordvoerder van die komitee, sê hoewel die komitee tans in reses is, het hy die aangeleentheid geprioritiseer “om sy grondwetlike mandaat te vervul om toesig te hou oor die werk van die uitvoerende gesag”. Die komitee se sitting oor die saak is verlede week uitgestel nadat die voormalige bestuurder van die Mangaung-gevangenis, G4S, slegs ŉ regsverteenwoordiger gestuur het om die saak te bespreek. ŉ Afvaardiging wat deur die polisie se adjunk- nasionale kommissaris, lt.genl. Tebello Mosikili, gelei word, bespreek ook reeds die uitleweringsproses vir Bester met Tanzanië se amptenare.